Pirkanmaan urheilu

Tämä artikkeli käsittelee urheilua Pirkanmaan maakunnassa, poislukien Tampereen kaupunki, jota käsitellään omassa artikkelissaan. Olympialaisurheilijoiden määrällä mitattuna Pirkanmaan merkittävimpiä urheiluseuroja ovat FC Haka (9 olympiaedustajaa), Kangasalan Melojat ja Pälkäneen Lukko (4 olympiaedustajaa) sekä Nokian Pyry ja Virtain Urheilijat (3 olympiaedustajaa).
Historia.
Pirkanmaan liikuntakulttuurin kehitys kuvastaa teollistumisen, koulutuksen ja järjestötoiminnan moninaisia vaikutuksia modernin urheilun leviämisessä. Eri alueiden erilaiset sosiaaliset rakenteet heijastuivat selvästi siinä, mitkä väestöryhmät olivat aktiivisimpia seurojen perustamisessa. Pirkanmaan maakunta oli yksi suomalaisen liikuntakulttuurin merkittävistä kehityskeskuksista, jossa yhdistyivät teollisuuden kasvun, koulutuksen ja järjestötoiminnan vaikutukset.
Tampereen Metsästys- ja Ampumaseura oli Pirkanmaan johtava liikuntakulttuuriseura 1880-luvulla. Seuralla oli haaraosastoja myös Lempäälässä ja Kangasalla. Tampereen voimistelu- ja urheiluseurojen keskusjohto perustettiin voimistelunopettaja J. L. Nordinin kutsumana. Pirkanmaan maaseudulle alettiin perustaa voimisteluseuroja erityisesti 1900-luvun ensivuosina. Pirkanmaalla seuroja syntyi teollisuuskeskuksiin, kuten Mänttään ja Nokialle.
Vuosi 1909 oli tehokkaan maaseututyön vuosi, jolloin ryhdyttiin entistä määrätietoisempaan työhön erityisesti ylioppilaiden johdolla. Keskeinen osuus maatyöväellä oli erityisesti Kurun Reippaan sekä Ruoveden Tuiskun seuroissa. Ajan erityispiirteenä oli Ikaalisten pitäjän voimisteluseurojen lukuisuus. Tämä johtui ehkä vesistöjen pirstoman suuren pitäjän asutuksen hajanaisuudesta.
Yleisurheilu.
Pirkanmaan merkittävin yleisurheiluseura on Lempäälän Kisa, joka luokitellaan yleisurheilun Superliigaan. Lempäälän Kisalla oli vuonna 2024 yhteensä 210 luokkaurheilijaa. Toiseksi korkeimpaan luokkaan, Ykkösliigaan, luokitellaaan Ikaalisten Urheilijat ja Vammalan seudun Voima.
Palloilulajit.
Jalkapallo.
Pirkanmaan menestynein jalkapalloseura on FC Haka, joka on pelannut pääsarjatasolla SM-sarjassa ja Veikkausliigassa yhteensä 68 kauden ajan. Haka on voittanut yhteensä yhdeksän Suomen mestaruutta ja voittanut jalkapallon Suomen Cupin 12 kertaa. Toiseksi korkeimmalla sarjatasolla pelanneita pirkanmaalaisseuroja ovat Valkeakosken Koskenpojat (14 kautta), Pallo-Sepot 44 (4 kautta) sekä Nokian Pyry (3 kautta). Lisäksi Toijalan Pallo-49 on pelannut yhdeksän kautta kolmanneksi korkeimmalla sarjatasolla.
Pesäpallo.
Pirkanmaan menestynein pesäpalloseura on Toijalan Pallo-Veikot (TPV). TPV on pelannut Suomen korkeimmalla sarjatasolla SM-sarjassa yhteensä 13 kauden ajan ja voittanut 2 Suomen mestaruutta. Ikaalisten Tarmo on puolestaan pelannut miesten SM-sarjassa kahden kauden ja naisten pääsarjassa 14 kauden ajan. Ikaalisten Tarmo on voittanut neljä naisten Suomen mestaruutta.
TPV:n ja Tarmon lisäksi pääsarjassa kilpailleita seuroja ovat olleet Toijalan Vauhti (5 kautta) sekä yhden kauden ajan kilpailleet Ikaalisten suojeluskunta, Nokian Urheilijat, Ilmavoimien joukkue, Pohjois-Hämeen suojeluskuntapiiri sekä Toijalan suojeluskunta. Naisten pesäpallossa pääsarjassa ovat pelanneet kolmen kauden ajan Hämeenkyrön Räpsä (vuosina 2013–2015) sekä Parkanon Urheilijat kaudella 1966.
Pesäpallon Itä-Länsi-ottelun naisten ottelu on järjestetty erikseen Parkanossa vuonna 1964.
Lentopallo.
Lentopallossa menestyneimpiä pirkanmaalaisseuroja ovat Vammalan Lentopallo sekä Akaa-Volley. VaLePa on pelannut pääsarjassa 35 kauden ajan ja voittanut kahdeksan Suomen mestaruutta. Akaa-Volley on pelannut pääsarjassa seitsemän kauden ajan voittaen yhden Suomen mestaruuden. Muita SM-mitaleita voittaneita joukkueita ovat Pirkkalan Viri (11 kautta) sekä Vammalan Kisa (8 kautta). 
Lisäksi miesten pääsarjassa pelanneita pirkanmaalaissseuroja ovat Valkeakosken Isku-Veikot (5 kautta), Valkeakosken Koskenpojat (3 kautta) sekä Oriveden Ponnistus ja FC-57 (2 kautta)
Amerikkalainen jalkapallo.
Amerikkalaisessa jalkapallossa Pirkanmaan menestyneimpiä seuroja ovat toiseksi korkeimmalla sarjatasolla I-divisioonassa pelanneet Nokia Ghosthunters ja Pirkkala Spartans. Pirkkala Spartans on pelannut I-divisioonassa kolme kautta ja Nokia Ghosthunters kaksi kautta. Lisäksi Nokia Hunters on pelannut korkeimmillaan neljänneksi korkeimmalla sarjatasolla III-divisioonassa.
Talviurheilu.
Hiihto.
Pirkanmaan merkittävin hiihtoseura on valioluokkaan sijalle 11 luokiteltava Lempäälän Kisa. Espoon Hiihtoseura on erikoistunut erityisesti nuoriso- ja huippu-urheilutoimintaan. Muita I-luokkaan kuuluvia pirkanmaalaisia huippu-urheiluun suuntautuneita hiihtoseuroja ovat Ylöjärven Ryhti, Kangasalan Kisa, Valkeakosken Haka ja Ikaalisten Urheilijat.
Harraste- ja nuorisotoimintaan erikoituneita seuroja ovat Oriveden Ponnistus, Virtain Urheilijat, Pirkkalan Hiihtäjät, Kankaantaan Kisa, Vammalan Seudun Voima sekä Viialan Viri. Muita harrasteseuroja ovat Ylöjärven Urheilijat, Parkanon Urheilijat, Iso-Mustajärven Urheilijat sekä Punkalaitumen Kunto.